KOMISJONI ARUANNE EUROOPA PARLAMENDILE JA NÕUKOGULE,

milles käsitletakse seda, kuidas on kasutatud delegeeritud õigusaktide vastuvõtmise volitust, mis on komisjonile antud Euroopa Parlamendi ja nõukogu 27. septembri 2011. aasta määrusega (EL) nr 1007/2011 tekstiilkiudude nimetuste ja tekstiiltoodete kiukoostise märgistamise ja tähistamise kohta, millega tunnistatakse kehtetuks nõukogu direktiiv 73/44/EMÜ ning Euroopa Parlamendi ja nõukogu direktiivid 96/73/EÜ ja 2008/121/EÜ

1. Sissejuhatus

Euroopa Parlamendi ja nõukogu määrus (EL) nr 1007/2011 tekstiilkiudude nimetuste ja tekstiiltoodete kiukoostise märgistamise ja tähistamise kohta võeti vastu selleks, et kõrvaldada potentsiaalsed takistused siseturu nõuetekohaselt toimimiselt ja anda tarbijatele piisavat ja asjakohast teavet tekstiiltoodete kiukoostise kohta. Ühtlasi pidi see tooma kaasa suuremat paindlikkust uute kiunimetuste lisamisel ja õigusnormide kohandamisel vastavalt tehnika arengule selles sektoris.

Määrusega (EL) nr 1007/2011 on komisjonile antud õigus võtta vastu delegeeritud õigusakte, selleks et:

võtta vastu tehnilisi kriteeriume ja menetlusnorme, et kohaldada artikli 20 lõiget 5, mis käsitleb kiukoostises kõrvaliste kiudude esinemise lubatud hälbeid;

muuta II, IV, V, VI, VII, VIII ja IX lisa, et võtta arvesse tehnika arengut;

muuta I lisa, et lisada selles lisas sätestatud loetellu artikli 6 alusel uusi tekstiilkiunimetusi.

2. Õiguslik alus

Käesoleva aruande esitamise kohustus on sätestatud määruse (EL) nr 1007/2011 artiklis 22. Selle sätte kohaselt on delegeeritud õigusaktide vastuvõtmise õigus antud komisjonile viieks aastaks alates 7. novembrist 2011 ja komisjon peab esitama delegeeritud volituste kohta aruande hiljemalt üheksa kuud enne viieaastase ajavahemiku lõppu, seega enne 7. veebruari 2016.

3. Delegeeritud volituse rakendamine

Vastavalt artiklile 22 on komisjon kasutanud volitust selleks, et võtta vastu komisjoni delegeeritud määrus (EL) nr 286/2012. Nimetatud määruse alusel on määruse (EL) nr 1007/2011 I ja IX lisas esitatud tekstiilkiudude nimetuste loetellu lisatud uus tekstiilkiu üldnimetus „kahekomponentne polüpropüleen-polüamiid”. Lisaks on kindlaks määratud uue tekstiilkiu ühtsed katsemeetodid. Sellest tulenevalt on määruse (EL) nr 1007/2011 I, VIII ja IX lisa muudetud. Selle uue üldnimetuse tunnustamine ELi tasandil on võimaldanud tekstiilitööstusel saada kasu seda uut kiudu sisaldavate tekstiiltoodete tootmisest ning selle kiu laiemast tuntusest ja ulatuslikumast turustamisest. Samal ajal on tarbijad saanud kindlustunde, et tunnustatud kiud vastab teatavatele konkreetsetele omadustele ning et tekstiiltooteid võib selgemini märgistada või tähistada. Peale selle on turujärelevalveasutused saanud tekstiiltoodete katsetamiseks vajalikku teavet, et teha kindlaks, kas tekstiiltoodete kiukoostises leidub seda uut kiudu või mitte.

Osaliste hulgas, kellega komisjoni delegeeritud määruse eelnõu üle konsulteeriti, olid liikmesriikide eksperdid, tootmisharu ja muud sidusrühmad. Komisjon võttis delegeeritud määruse vastu 27. jaanuaril 2012 ja teatas sellest Euroopa Parlamendile ja nõukogule. Ei Euroopa Parlament ega nõukogu ei esitanud delegeeritud õigusakti kohta kahe kuu jooksul vastuväiteid. Delegeeritud õigusakt avaldati Euroopa Liidu Teatajas 31. märtsil 2012, jõustus 20. aprillil 2012 ja seda kohaldatakse alates 8. maist 2012.

Praegu analüüsib komisjon uut, jaanuaris 2014 esitatud taotlust kavandatava üldnimetuse „polüakrülaat” kohta. Menetlus on pooleli ja lõplikku otsust selle kohta, kas võtta vastu delegeeritud õigusakt, on oodata 2016. aastal.

Volitust ei ole seni kasutatud selleks, et võtta vastu tehnilisi kriteeriume ja menetlusnorme artikli 20 lõike 5 kohaldamiseks, sest käesoleva aruande koostamise ajaks ei ole komisjonile esitatud ühtki taotlust suuremate lubatud tootmishälvete kohta. Pidades silmas määruse vastuvõtmise ajal valitsenud tehnika arengutaset, kehtestati lubatud tootmishälbed artikli 20 lõigetes 2 ja 3 sellisel tasemel, mis võimaldas tootjatel esitada märgisel või tähisel täpselt tekstiiltoodete kiukoostise. Võib siiski juhtuda, et uued tootmisprotsessid, uudsed tekstiilkiud ja uuenduslikud tekstiiltooted, eriti sellised, mis sisaldavad ringlussevõetud tekstiilkiude või kiusegusid, vajavad teistsuguseid lubatud tootmishälbeid. Suuremaid hälbeid võib lubada anda üksnes erakorralistel ja nõuetekohaselt põhjendatud juhtudel.

4. Kokkuvõte

Käesoleva aruandega täidab komisjon määruse (EL) nr 1007/2011 artikli 22 kohase aruandekohustuse.

Komisjon on kasutanud oma delegeeritud volitust korrektselt ja õigeaegselt, tagamaks, et uue tekstiilkiu üldnimetus lisatakse kiunimetuste loetellu.

Komisjon on seisukohal, et tulevikus peaks volituse delegeerimine jätkuma. Seda on vaja selleks, et tagada määruse (EL) nr 1007/2011 eesmärkide täitmine ja nõuetekohane toimimine.